Το επιβατηγό πλοίο Blue Horizon έσωσε 52 ανθρώπους, ανάμεσά τους γυναίκες και παιδιά, που βρέθηκαν μεσοπέλαγα να κάνουν έκκληση για βοήθεια. Όλα συνέβησαν αργά το βράδυ του Σαββάτου (17.06.2017) 40 ναυτικά μίλια έξω από το Ρέθυμνο.

Οι 52 πρόσφυγες και μετανάστες επέβαιναν σε ιστιοφόρο σκάφος. Είχαν καλέσει σε βοήθεια μέσω του ευρωπαϊκού αριθμού κλήσης 112. Άμεσα υπήρξε κινητοποίηση από το Λιμενικό και δόθηκε εντολή σε πλοία που βρίσκονταν στην περιοχή, να σπεύσουν στο σημείο όπου βρισκόταν το ιστιοφόρο.

Άμεσα το έκαναν το Κνωσός Παλλάς των Μινωικών Γραμμών και το Blue Horizon. Στο ιστιοφόρο επέβαιναν 32 άνδρες, 14 γυναίκες και έξι παιδάκια.

Όλοι τους επιβιβάστηκαν με ασφάλεια στο Blue Horizon και νωρίς το πρωί της Κυριακής (18.06.2017) έφτασαν στον Πειραιά.

Τους δόθηκαν κουβέρτες, νερό και φαγητό. Προσωρινά μεταφέρθηκαν σε αίθουσα επιβατών του ΟΛΠ κοντά στην πύλη Ε-7.

Με πληροφορίες και φωτογραφίες από ekriti.gr